እኛ አገር ግን ዴሞክራሲ በአንድ ጊዜ ሳይሆን በሂደት የሚመጣ ነውና ዝምበሉ ይባላል። የአጭር ጊዜ ሳይሆን የረጅም ጊዜ ሂደት ነው ይባላል። እኔ ሥልጣን ላይ ረጅም ጊዜ መቆየት አለብኝ እንደ ማለት ነው። ቡሽ ሥልጣን እየጣማቸው ሲለቁ፣ መኬይን እየቆጫቸው ሲያበቁ ማየቱ ትልቅ ትምህርት ሊሆነን ይገባል። ስለዚህ ትምህርትነቱ ከኦባማ ብቻ ሳይሆን ከበስተጀርባው ካለ ጠቅላላው ሥርዓትና ሂደቱ ነው። ኦባማ የዚህ የአሜሪካ መልካም ሥርዓት ባህልና ፖለቲካ ውጤት ተጠቃሚ እንጂ ፈጣሪ አይደሉም። የኦባማ ታሪካዊነት የፖለቲካ ሥርዓቱን ገዳቢዎችና አካላካዮች ሞግተው በአሸናፊነት ሥርዓቱን መጠቀማቸው ነው እንጂ የፖለቲካ ሥርዓቱን መፍጠራቸው አይደለም። ይህ ማለት ከኦባማ የምንማረው ነገር የለም ማለት ሳይሆን እንደኦባማ ዓይነቶቹን ሰዎች ሊያወጣ የሚያስችል ሥርዓትና ባህል መኖሩንም ለማሳየት ነው። አሜሪካ እንዲህ ያለች አገር ናት። ከኦባማ የምንማረውማ ሞልቷል!
